Waterkrisis is SA se nuwe ‘Eskom’Argieffoto Die waterkrisis wat deur Suid-Afrika in die gesig gestaar word, is die land se nuwe Eskom, het ŉ marknavorsingsanalis van Nomura, Peter Attard Montalto, gesê. Hy het gesê die watersituasie in Suid-Afrika is ŉ krisis wat al lankal wag om te gebeur – maar dit was altyd in die toekoms en dit was moeilik om te voorspel wat die sneller sou wees. “El Niño wat Suid-Afrika in Maart getref het en dalk nog ses maande gaan voortduur, was die sneller wat die strukturele swakhede van waterveiligheid ontbloot het,” het Attard Montalto in ŉ navorsingsdokument gesê. “In hierdie opsig is dit soos Eskom 2008 – ŉ krisis wat wag om te gebeur en ŉ lukrake gebeurtenis (soos nat steenkool) wat die stelsel oor die afgrond stoot.” Hy sê die parallele is duidelik, alhoewel die waterkrisis meer ingewikkeld is. “Net soos met Eskom, is die waterkrisis nie noodwendig ŉ stelsel wat elke oomblik in ŉ krisis is of onvoldoende is nie, maar ŉ stelsel wat strukturele foute het wat deur weersomstandighede en “ongelukkige” voorvalle soos tegniese probleme ontbloot word. Tans is dit min reën en leë damme, in kombinasie met hoë temperature in sommige gebiede.” Volgens hom is dit noemenswaardig dat Suid-Afrika eintlik die hoogste gehalte pypwater in die wêreld het, waar die stelsel werk. Hy het bygevoeg die ernstige droogte wat in Suid-Afrika ontwikkel, veral in die noorde en ooste, plaas die soeklig op die dieper strukturele kwessies wat waterverskaffing betref. “Kospryse, wat deur weer en waterverwante probleme aangedryf word, is een van die grootste faktore waaroor die Suid-Afrikaanse Reserwebank besorg is. Hierdie kwessies sal waarskynlik intensiveer tot die middel van volgende jaar, en terwyl seisoenale faktore sal vervaag, sal langtermyn strukturele kwessies steeds bly staan.” Attard Montalto het gesê die mark behoort hieroor besorg te wees, weens die inflasierisiko en monetêre beleidsimplikasies, asook die impak wat waterbeperkings op uitsette sal hê. “Ons verlaag ons bruto binnelandse produk (BBP)-vooruitsig van 1.9% na 1.6%.”